CELEX: 52012PC0437
Language: mt
Date: 2012-08-03
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju

|
			
		
		
		52012PC0437
		
			Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju /* COM/2012/0437 final - 2012/0210 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Abbażi tal-mandat rilevanti mogħti
mill-Kunsill[1],
il-Kummissjoni, f'isem l-Unjoni Ewropea, innegozjat mar-Repubblika tal-Mawrizju
bl-għan li jinizjalaw Ftehim ta' Sħubija dwar is-Sajd u Protokoll
ġodda bejn l-Unjoni Ewropea u r-Repubblika tal-Mawrizju. Wara dawn
in-negozjati, ġew inizjalati Ftehim ta' Sħubija dwar is-Sajd
ġdid u Protokoll ġdid fit-23 ta’ Frar 2012.
Il-Ftehim il-ġdid ikopri perjodu ta' sitt
snin mid-data tal-firma u huwa mġedded bla kliem għal perjodi
suċċessivi ta' tliet snin.
L-għan ġenerali huwa li
tissaħħaħ il-kooperazzjoni bejn l-UE u r-Repubblika tal-Mawrizju
għat-twaqqif ta’ qafas ta’ sħubija għall-iżvilupp ta’
politika tas-sajd sostenibbli u sfruttar responsabbli tar-riżorsi tas-sajd
fiż-żona tas-sajd tal-Mawrizju, fl-interess taż-żewġ
partijiet.
Il-Protokoll ikopri perjodu ta' 3 snin.
Il-Protokoll il-ġdid jipprovdi opportunitajiet tas-sajd
għall-bastimenti tal-UE fl-ilmijiet tal-Mawrizju għal
86 bastiment tas-sajd għat-tonn (41 bastiment tas-sajd bil-purse
seine u 45 bastiment tas-sajd bil-konz). B’konformità mat-Trattat,
għandu jiġi definit il-metodu għall-allokazzjoni
tal-opportunitajiet tas-sajd fost l-Istati Membri.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-Istati Membri ġew ikkonsultati
bħala parti minn laqgħat tekniċi u fil-qafas tal-Grupp ta’
Ħidma dwar is-Sajd tal-Kunsill. Dawn il-konsultazzjonijiet ġew
konklużi fl-interess li jiġi konkluż Ftehim ta' Sħubija
dwar is-Sajd u Protokoll mal-Mawrizju. Il-Kummissjoni qagħdet, fost
oħrajn, fuq ir-riżultati ta’ evalwazzjoni mwettqa minn esperti
esterni li kienet iffinalizzata f’Novembru 2011.
3.           ELEMENTI LEGALI TAL-PROPOSTA
Din il-proċedura qed tinbeda b’mod
parallel mal-proċeduri fir-rigward tad-Deċiżjoni tal-Kunsill
dwar l-iffirmar, f'isem l-Unjoni, tal-Ftehim ta’ Sħubija dwar is-Sajd u
tal-Protokoll li jistipulaw l-opportunitajiet tas-sajd u l-kontribuzzjoni
finanzjarja previsti mill-Ftehim ta’ Sħubija dwar is-Sajd bejn l-Unjoni
Ewropea u r-Repubblika tal-Mawrizju, u d-Deċiżjoni tal-Kunsill,
bil-kunsens tal-Parlament Ewropew, dwar il-konklużjoni tal-imsemmija
Ftehim ta' Sħubija dwar is-Sajd u Protokoll.
4.           IMPLIKAZZJONI FINANZJARJA 
Il-Protokoll
il-ġdid jipprovdi għal kontribuzzjoni finanzjarja totali ta’
EUR 1 980 000 għall-perjodu kollu. Dan l-ammont
jikkorrispondi għal: a) EUR 357 500 fis-sena ekwivalenti
għal tunnellaġġ annwali ta’ referenza ta’
5 500 tunnellata, u b) EUR 302 500 fis-sena, li
jikkorrispondu għall-pakkett addizzjonali mħallas mill-Unjoni sabiex
tappoġġa l-politika tas-sajd u dik marittima tal-Mawrizju. 
Għalhekk,
il-kontribuzzjoni finanzjarja annwali mħallsa mill-baġit tal-Unjoni
hija ta’ EUR 660 000. 
2012/0210 (NLE)
Proposta għal
REGOLAMENT TAL-KUNSILL 
dwar l-allokazzjoni tal-opportunitajiet
tas-sajd skont il-Protokoll tal-Ftehim ta’ Sħubija dwar is-Sajd bejn
l-Unjoni Ewropea u r-Repubblika tal-Mawrizju
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 43,
il-paragrafu 3 tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fit-23 ta' Frar 2012,
ġie inizjalat Protokoll ġdid tal-Ftehim ta' Sħubija dwar is-Sajd
bejn l-Unjoni Ewropea u r-Repubblika tal-Mawrizju, li lill-bastimenti tal-UE
jipprovdilhom opportunitajiet tas-sajd f'ilmijiet fejn il-Mawrizju għandu
s-sovranità jew il-ġurisdizzjoni fir-rigward tas-sajd.
(2)       Fi […] il-Kunsill adotta
d-Deċiżjoni XXX/2012/UE[2]
dwar l-iffirmar tal-Ftehim ta’ Sħubija dwar is-Sajd il-ġdid u
tal-Protokoll il-ġdid.
(3)       Il-metodu
għall-allokazzjoni tal-opportunitajiet tas-sajd fost l-Istati Membri
għandu jiġi ddefinit għat-tul tal-Protokoll.
(4)       Skont l-Artikolu 10(1)
tar-Regolament (KE) Nru 1006/2008 tad-29 ta’ Settembru 2008
dwar l-awtorizzazzjonijiet għall-attivitajiet tas-sajd tal-bastimenti
tas-sajd tal-Komunità barra mill-ilmijiet tal-Komunità u l-aċċess ta’
bastimenti ta’ pajjiżi terzi għall-ilmijiet tal-Komunità[3], il-Kummissjoni tinforma
lill-Istati Membri kkonċernati jekk jidher li l-opportunitajiet tas-sajd
allokati lill-Unjoni skont il-Ftehim ta’ Sħubija dwar is-Sajd ma ġewx
utilizzati kollha. In-nuqqas ta’ risposta fi żmien id-data ta’ skadenza
stabbilita mill-Kunsill jitqies bħala konferma li l-bastimenti tas-sajd
tal-Istat Membru kkonċernat mhux se jagħmlu użu sħiħ
tal-opportunitajiet tas-sajd tagħhom fil-perjodu mgħoti. Huwa
meħtieġ li tiġi stabbilita din id-data ta’ skadenza.
(5)       Peress li l-Protokoll
tal-Ftehim tas-Sajd skada fi xx ta’ Diċembru 2007, dan
ir-Regolament għandu japplika mid-data tad-dħul fis-seħħ
tal-Ftehim ta' Sħubija dwar is-Sajd il-ġdid u tal-Protokoll
il-ġdid.
ADOTTA DAN IR-REGOLAMENT:
Artikolu 1
1.           L-opportunitajiet tas-sajd
stipulati fil-Protokoll tal-Ftehim ta’ Sħubija dwar is-Sajd bejn l-Unjoni
Ewropea u r-Repubblika tal-Mawrizju (minn issa ‘l quddiem imsejjaħ
‘il-Protokoll’) għandhom jiġu allokati fost l-Istati Membri kif
ġej:
a) Bastimenti tas-sajd għat-tonn bil-purse
seine
 Spanja || 22 bastiment 
 Franza || 16-il bastiment 
 L-Italja || 2 bastimenti 
 Ir-Renju Unit || bastiment wieħed (1) 
 Total || 41 bastiment 
a) Bastimenti tas-sajd bil-konz tal-wiċċ
 Spanja || 12-il bastiment 
 Franza || 29 bastiment 
 Il-Portugall || 4 bastimenti 
 Total || 45 bastiment 
2.           Ir-Regolament (KE) Nru 1006/2008
għandu japplika mingħajr ħsara għad-dispożizzjonijiet
tal-Ftehim ta' Sħubija dwar is-Sajd u tal-Protokoll.
3.           Jekk l-applikazzjonijiet
għall-awtorizzazzjonijiet tas-sajd mill-Istati Membri msemmija
fil-paragrafu 1 ma jkoprux l-opportunitajiet tas-sajd stipulati
mill-Protokoll, il-Kummissjoni għandha tqis applikazzjonijiet għal
awtorizzazzjonijiet tas-sajd minn Stati Membri oħrajn skont
l-Artikolu 10 tar-Regolament (KE) Nru 1006/2008.
4.           Id-data ta’ skadenza biex
l-Istati Membri jikkonfermaw li mhux se jagħmlu użu sħiħ
tal-opportunitajiet tas-sajd allokali skont il-Ftehim, kif imsemmi
fl-Artikolu 10(1) tar-Regolament (KE) Nru 1006/2008, għandha
tkun 10 ijiem tax-xogħol mid-data li fiha l-Kummissjoni tgħarraf
lill-Istati Membri li l-opportunitajiet tas-sajd ma' ġewx eżawriti.
Artikolu 2
Dan ir-Regolament għandu jidħol
fis-seħħ l-għada tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Għandu japplika mid-data tad-dħul
fis-seħħ tal-Protokoll il-ġdid tal-Ftehim ta’ Sħubija dwar
is-Sajd bejn l-Unjoni Ewropea u r-Repubblika tal-Mawrizju.
Dan ir-Regolament għandu jorbot fl-intier
tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill Nru 15921/2011,
23.01.2012
[2]               ĠU L ….
[3]               ĠU L 286, 29.10.2008, p. 33